Udbredelsen af ordningen med åbne, delvist selvbetjente biblioteker med udvidede åbningstider stiger med hastige skridt, og stadigt flere kommuner har planer om at etablere eller udvide ordningen. Senest har både Aalborg Kommune og Frederikshavn Kommune åbnet selvbetjente biblioteker eller udvidet eksisterende ordninger til at omfatte flere af kommunens biblioteker. Ordningens store udbredelse hænger primært sammen med et ønske om at forbedre servicen overfor brugerne ved ganske enkelt at udvide bibliotekets åbningstider. I mange tilfælde er der tale om en væsentlig udvidelse af åbningstiderne. Andre steder i landet har etableringen af åbne biblioteker været en alternativ løsning til lukningstruede biblioteker, fx i Aalborg Kommune. Den gennemsnitlige åbningstid er 12,75 timer om dagen. Direktør i Kulturstyrelsen, Jens Thorhauge udtaler: - De åbne biblioteker har vist sig at revitalisere mange mindre filialer og give borgerne meget bedre adgang til biblioteket. Dermed udgør de et vigtigt supplement til kerneydelsen, som er det bemandede bibliotek med tilbud om vejledning, formidling, læringstilbud og arrangementsvirksomhed. Sammen med initiativer som borgerservice og digitale tjenester er de åbne biblioteker eksempler på den brede vifte af ydelser, der udgør et moderne bibliotekstilbud.

Opsummering:
Mere end halvdelen af landets kommuner har etableret 81 åbne biblioteker, bl.a. i Frederikshavn og Aalborg.